Nogironlarni qo‘llab-quvvatlash tizimini yaxshilash bo‘yicha komissiya tashkil etildi

O‘zbekiston Prezidentining 1-avgustdagi farmoyishi bilan nogironlarni qo‘llab-quvvatlash tizimini tubdan takomillashtirish bo‘yicha takliflar tayyorlashga qaratilgan maxsus komissiya tashkil etildi. Bu haqda “Gazeta.uz” xabar bermoqda.

Komissiya tarkibiga bosh prokuror, ombudsman, 12 vazirlik va davlat qo‘mitalari, inson huquqlari bo‘yicha milliy markazi, NNT milliy assotsiatsiyasi va nogironlar jamiyati rahbarlari kirdi.
Hujjatda sog‘liqni saqlash, xalq ta’limi, oliy va o‘rta maxsus ta’lim, bandlik va mehnat munosabatlari vazirliklarining nogironlarni qo‘llab-quvvatlash sohasidagi faoliyati qoniqarsiz ekanligi komissiya tashkil etishiga asos sifatida aytib o‘tilgan.
Tug‘ma va nasliy kasalliklarni barvaqt aniqlash va ularning oldini olish bo‘yicha ko‘rilayotgan choralar kutilgan natijani bermayapti. Chaqaloqlarni perinatal skrining ko‘rigidan o‘tkazish tug‘ma nuqsonlarni o‘z vaqtida aniqlashni va nogironlikning keyinchalik oldini olishni ta’minlamayapti, deyiladi hujjatda.
Yosh bolalarni yalpi kompleks skrining ko‘rigidan o‘tkazishni tashkil etish va olib borishdagi kamchiliklar reabilitatsiya tadbirlarini amalga oshirish uchun qulay fursatning boy berilishiga hamda bolalar nogironligi paydo bo‘lishiga olib kelmoqda.
Nogironlik guruhini aniqlash hamda protez-ortopediya va reabilitatsiya texnika vositalari bilan ta’minlashda tibbiy-maslahat komissiyalari va tibbiy-mehnat ekspert komissiyalari faoliyatidagi byurokratik tartib-taomillar bartaraf etilmagan.
Nogironlarni hisobga olishning kompleks tizimi mavjud emasligi, zamonaviy axborot-kommunikatsiya texnologiyalarining yetarlicha joriy etilmaganligi nogironlarning ijtimoiy ahvolini monitoring qilish va ularga o‘z vaqtida zarur tibbiy-ijtimoiy yordam ko‘rsatish imkonini bermayotgani qayd etilgan.
Nogironlikni aniqlash uchun tibbiy-ijtimoiy ekspertiza o‘tkazishda qo‘llanilayotgan mezonlar 40 yil avvalgi uslubiyotga asoslangan, mazkur sohada chuqur ilmiy tadqiqotlarning mavjud emasligi bu muammoni yanada kuchaytirmoqda.
Nogironlarga ta’lim berish va ularni ishga joylashtirishning amaldagi tizimi zamonaviy talablarga javob bermaydi. Nogironlarni mehnat faoliyatiga jalb etish o‘rtacha 2 foizni tashkil qiladi, bu esa mas’ul idoralarning ushbu sohadagi ishi qoniqarsizligidan dalolat beradi.
Komissiyaning asosiy vazifalari quyidagilardir:
Tizimni takomillashtirish bo‘yicha takliflar komissiya tomonidan 15-sentabrgacha tayyorlanishi lozim.